bluuebunny/crossref_metadata_2025 huggingface dataset:
Βέλτιστος σχεδιασμός φορέων με έμφαση σε συνιστώσες μηχανολογικών κατασκευών
Authors: Ψαρράς Λεμονής
Published: August 2021

Αντικείμενο της Διδακτορικής Διατριβής απετέλεσε η βελτιστοποίηση του σχεδιασμού τριδιάστατων μεταλλικών κατασκευών με μέλη διατομής διπλού ταυ και οπές στον κορμό. Με την ολοκλήρωσή της επετεύχθησαν οι κάτωθι στόχοι οι οποίοι αναπτύσσονται σε αντίστοιχες ενότητες: ■ Δημιουργήθηκαν αλγόριθμοι γενέσεως πλεγμάτων πεπερασμένων στοιχείων σε ευθύγραμμα μέλη επίπεδων και χωρικών πλαισίων καθώς και σε τοξωτά μέλη μεταλλικών κατασκευών διατομής διπλού ταυ. ■ Έγινε βελτιστοποίηση του σχεδιασμού ως προς τις διαστάσεις διατομής, σχήματος και τοπολογίας σε διδιάστατα και τριδιάστατα μεταλλικά πλαίσια. ■ Μελετήθηκε η επιρροή της μη γραμμικής συμπεριφοράς στον σχεδιασμό της βέλτιστης κατασκευής και στη φέρουσα ικανότητα της. ■ Μελετήθηκε η επιρροή της διακριτοποίησης με ραβδωτά πεπερασμένα στοιχεία και πεπερασμένα στοιχεία κελύφους στη φέρουσα ικανότητα και στο αποτέλεσμα του σχεδιασμού της βέλτιστης κατασκευής. ■ Μελετήθηκε η επιρροή των ενισχυτικών ελασμάτων των συνδέσεων δοκών και υποστυλωμάτων στη φέρουσα ικανότητα και στον σχεδιασμό της βέλτιστης κατασκευής. Η αριθμητική διερεύνηση των ανωτέρω έγινε σε διδιάστατα και τριδιάστατα μεταλλικά πλαίσια με ευθύγραμμα μέλη καθώς και σε επίπεδα πλαίσια με καμπύλα μέλη τα οποία χρησιμοποιούνται ως δομικά στοιχεία και φορείς στην αυτοκινητοβιομηχανία, στη ναυπηγική και αεροναυπηγική βιομηχανία καθώς και σε μεταλλικές κατασκευές έργων Πολιτικού Μηχανικού. […]
Ειδικές λύσεις της εξίσωσης Bohr στα πλαίσια των συμμετριών κρίσιμου σημείου της πυρηνικής δομής
Authors: Πετρέλλης Δημήτριος
Published: August 2021

The concept of critical point symmetry refers to the special solutions of the Bohr Hamiltonian, known as E(5) and X(5), that were proposed six years ago by F. Iachello, in order to describe, in the framework of Bohr and Mottelson’s collective model, the changes in nuclear structure that appear as shape changes in the ground state, as the nucleon number changes. The main assumption in both models is the presence of an infinite square well potential with respect to the β variable that measures the degree of deformation of the nucleus. In E(5) the potential is independent of the γ variable (that measures the degree of asymmetry of the nuclear shape) and the solution is exact, while in X(5) the potential in γ is that of a harmonic oscillator around zero and the solution is approximate for γ ≈ 0. Furthermore, by considering energy ratios and ratios of quadrupole transition rates the results are parameter free, for direct comparison to experiment. In exactly the same spirit, a series of new solutions was proposed and their results were compared not only with those of E(5) and X(5), but with experimental data, as well. Initially, a family of potentials, known as Davidson potentials, were used in the Bohr Hamiltonian, that is thus exactly solved, while through a variational procedure, the results of E(5) and X(5) are confirmed. The Z(5) model is an approximate solution of the Bohr equation, in which the assumptions of X(5) hold, the only difference being that γ ≈ π/6. It could be stated that it is the X(5)-analogue for triaxial nuclei. The Z(4) model is the γ-rigid version of Z(5), since the γ degree of freedom stabilizes at exactly γ = π/6 and the degrees of freedom are reduced from five to four. The resulting solution is exact, while a connection with the structure of the Euclidean algebra in four dimensions E(4) is established. Finally, X(3) is the exact, γ-rigid version of X(5) with γ exactly γ = 0. This condition is imposed in the early stages of the construction of the Laplacian in the Bohr Hamiltonian and as a result, the dimensionality of the space is reduced from five to three, since besides γ, one of the Euler angles becomes redundant, due to axial symmetry.
Μέθοδος αύξησης της ακρίβειας εντοπισμού θέσης κινητών τερματικών με τη αξιοποίηση παρελθοντικών δεδομένων
Authors: Δεσινιώτης Χρήστος
Published: August 2021

Η διδακτορική διατριβή επικεντρώνεται στο γενικότερο πρόβλημα του προσδιορισμού της θέσης ενός κινητού τερματικού. Πιο συγκεκριμένα προτείνεται και αναλύεται μια καινοτόμος μέθοδος με το όνομα STAMP (Statistical Terminal Assisted Mobile Positioning), η οποία στοχεύει στην αύξηση της ακρίβειας προσδιορισμού (με ταυτόχρονη μείωση της μεταβλητότητας του σφάλματος) που επιτυγχάνουν οι διαθέσιμες τεχνικές που εφαρμόζονται στα δίκτυα κινητών επικοινωνιών καθώς και την εκτίμηση της τροχιάς κίνησης κινητών τερματικών. Η μέθοδος που προτείνεται αξιοποιεί την ικανότητα του τερματικού να συλλέγει τις κατάλληλες μετρήσεις δικτύου στο οποίο είναι συνδεδεμένο (τις οποίες λαμβάνει συνεχώς ως μέρος της τυπικής του λειτουργίας) όταν βρίσκεται σε κατάσταση ηρεμίας. Στην περίπτωση έναρξης μιας Υπηρεσίας Θέσης, όταν δηλαδή ζητηθεί το στίγμα του τερματικού από μια εφαρμογή, τα δεδομένα (αλληλουχία μετρήσεων) που έχουν συλλεχθεί αποστέλλονται στον εξυπηρετητή προσδιορισμού θέσης, όπου και υφίστανται στατιστική επεξεργασία. Μέρος της έρευνας εστιάζεται στο μηχανισμό λειτουργίας και στον καθορισμό της αρχιτεκτονικής υλοποίησης της μεθόδου που υπαγορεύεται από παράγοντες όπως η εφαρμοσιμότητα της σε διαφορετικά δίκτυα, τερματικές συσκευές και σε πολλαπλές τεχνικές εντοπισμού, η ευκολία υλοποίησης και η επεκτασιμότητα της. Συγχρόνως, αναγνωρίζονται και αναλύονται οι σχεδιαστικές παράμετροι που επηρεάζουν την επίδοση της μεθόδου ενώ αναλύεται η επάρκεια της για τεχνικές που στηρίζονται στη λαμβανόμενη στάθμη σήματος. Όπως αποδεικνύεται με βάση εξομοιώσεις αλλά και πειραματικά δεδομένα από εμπορικό δίκτυο GSM, η προτεινόμενη μέθοδος οδηγεί σε πολύ αισιόδοξα αποτελέσματα, κυρίως ως προς την αύξηση της μέσης ακρίβειας προσδιορισμού της θέσης για τερματικά που βρίσκονται σε κίνηση. Στην περίπτωση ακίνητων τερματικών η μέθοδος STAMP βοηθάει κυρίως στην μείωση της μεταβλητότητας του σφάλματος. Το κόστος υλοποίησης της μεθόδου είναι οριακό καθώς δεν απαιτεί επιπρόσθετο εξοπλισμό παρά μόνο λογισμικό στο τερματικό και στο δίκτυο ενώ δύναται να εφαρμοστεί σε οποιαδήποτε τεχνική εντοπισμού ή δίκτυο κινητών επικοινωνιών.
Διηλεκτρικά υλικά και περιβάλλον
Authors: Μέργος Ιωάννης
Published: August 2021

Στην εργασία αυτή μελετώνται οι ιδιότητες αερίων και στερεών διηλεκτρικών υλικών που χρησιμοποιούνται σε ηλεκτρονικές, τηλεπικοινωνιακές και ενεργειακές εφαρμογές και ο τρόπος που αλληλεπιδρούν με το περιβάλλον. Στο πρώτο μέρος μελετάται η αλληλεπίδραση υπό συνθήκες υψηλής θερμοκρασίας του αερίου διηλεκτρικού εξαφθοριούχου θείου (SF₆) με τα κατασκευαστικά μέταλλα χαλκό (Cu), αλουμίνιο (Al) και κράματά τους. Συνδυασμοί αυτών των υλικών απαντώνται σε βιομηχανικές εγκαταστάσεις ισχύος (διακόπτες, γραμμές μεταφοράς και μετασχηματιστές) στο εσωτερικό υποσταθμών με αέρια μόνωση (GIS). Διερευνώνται οι μηχανισμοί γήρανσης του αερίου υπό τις συνθήκες αυτές και καταγράφονται τα παραγόμενα αέρια και στερεά παραπροϊόντα στο περιβάλλον εργασίας. Στο δεύτερο μέρος μελετώνται ορισμένα στερεά ιοντικά διηλεκτρικά υλικά: οξείδια (TiO₂, AI₂O₃, Sm₂O₃) και ανθρακικά άλατα (CaCO₃, Li₂CO₃). Τα υλικά αυτά χρησιμοποιούνται σε μορφή κονίας σχηματίζοντας μείγματα ποικίλης σύστασης, τα οποία στη συνέχεια μορφοποιούνται σε στερεά δείγματα και υποβάλλονται σε θερμική κατεργασία που οδηγεί σε φυσικοχημικές μεταβολές, καθώς σχηματίζονται κεραμικά υλικά. Παρουσιάζονται τα αποτελέσματα της διηλεκτρικής φασματοσκοπίας των δειγμάτων στο πεδίο της συχνότητας και μελετάται η εξάρτηση των διηλεκτρικών μεγεθών από τη σύσταση και τη μορφολογία του δείγματος, το βαθμό της θερμικής κατεργασίας και τις συνθήκες του περιβάλλοντος (θερμοκρασία, υγρασία). Προτείνεται η κατασκευή υλικών με υψηλές τιμές διηλεκτρικής σταθεράς και χαμηλές απώλειες, που μπορούν να χρησιμοποιηθούν για μικροηλεκτρονικές και τηλεπικοινωνιακές εφαρμογές.
Ευρυζωνικά φωτονικά δίκτυα επόμενης γενιάς με διαφάνεια στον τύπο διαμόρφωσης και στην κίνηση πληροφορίας
Authors: Κεχαγιάς Ευστράτιος
Published: August 2021

Το ερευνητικό έργο της παρούσας διατριβής έχει ως στόχο τη μελέτη και τη σχεδίαση οπτικών κόμβων επόμενης γενιάς. Συγκεκριμένα, μελετήθηκαν και σχεδιάστηκαν τα οπτικά υποσυστήματα που θα αποτελέσουν τους κόμβους ενός οπτικού δικτύου, οι αρχιτεκτονικές των κόμβων αυτών, καθώς και η αποδοτικότητα δικτυακών τοπολογιών βασισμένων στους εν λόγω κόμβους. Για την επίτευξη των επιμέρους δικτυακών λειτουργιών στα σχεδιαζόμενα υποσυστήματα χρησιμοποιήθηκαν τεχνικές αμιγούς οπτικής επεξεργασίας σήματος, με το βασικό δομικό στοιχείο των υποσυστημάτων να είναι ο υψίρρυθμης λειτουργίας οπτικός συμβολομετρικός διακόπτης. Στα πλαίσια της διατριβής, υλοποιήθηκαν αμιγώς οπτικά υποσυστήματα που επιτελούν λειτουργικές διεργασίες επιπέδων OSI 2 και 3, με την αμιγώς οπτική δρομολόγηση, προώθηση και μεταγωγή να βρίσκονται στο επίκεντρο της ερευνητικής εργασίας. Η επίδειξη ευφυών δικτυακών λειτουργιών κατευθείαν στο οπτικό επίπεδο επιτυγχάνεται με χρήση πολλαπλών οπτικών διακόπτων και αντίστοιχη λειτουργική τους διασύνδεση. Χρησιμοποιώντας φωτονικά ολοκληρωμένους οπτικούς διακόπτες, η ανάπτυξη οπτικών υπο-συστημάτων προχώρησε ένα βήμα παραπέρα από τις κλασσικές λειτουργίες της μετατροπής μήκους κύματος και 2R αναγέννησης, σε ποιο σύνθετες λειτουργίες όπως ανάκτηση ρολογιού και περιβάλλουσας πακέτων, διαχωρισμός επικεφαλίδας/φορτίου, αναγνώριση και επεξεργασία επικεφαλίδων και τέλος ολοκληρωμένη μεταγωγή και δρομολόγηση 40 Gb/s πακέτων δεδομένων στο οπτικό επίπεδο με χρήση οπτικών μανταλωτών (flip-flops). Ο σχεδιασμός των υπο-συστημάτων έγινε με γνώμονα την οπτική επεξεργασία σήματος με διαφάνεια στο είδος διαμόρφωσης και στον τύπο των επεξεργαζόμενων δεδομένων. Για πρώτη φορά, παρουσιάστηκαν υψίρρυθμα υπο-συστήματα μεταγωγής πακέτων ικανά να επεξεργάζονται πακέτα με διαμόρφωση τύπου RZ και NRZ, να έχουν την ικανότητα επεξεργασίας ασύγχρονων ροών πακέτων μικρού μεγέθους με μεταβλητό μήκος πακέτου και μεταβλητή απόσταση πακέτων. Στο τελικό στάδιο της διατριβής σχεδιάστηκαν και μελετήθηκαν θεωρητικά καινοτόμες αρχιτεκτονικές κόμβων με βάση τα χαρακτηριστικά των υπο-συστημάτων που υλοποιήθηκαν στα πλαίσια της διατριβής. Γνώμονας για το σχεδίασμά και την υλοποίηση των συστημάτων και κόμβων ήταν η ικανότητα για υψηλή ταχύτητα λειτουργίας, η χαμηλότερη κατανάλωση ισχύος από αντίστοιχες ηλεκτρονικές διατάξεις, η δυνατότητα φωτονικής ολοκλήρωσης σε συμπαγής συσκευασίες και η διαφάνεια στο είδος πληροφορίας και το ρυθμό μετάδοσης, η χαμηλή απαίτηση για προστατευτικές ζώνες και η ικανότητα επεξεργασίας μικρού μήκους πακέτων με υψηλή αποδοτικότητα, γεγονός που οδηγεί στη δημιουργία ευέλικτων οπτικών δικτύων.
Η συμβολή του χωροταξικού σχεδιασμού στην αντιμετώπιση των περιβαλλοντικών προβλημάτων στις παράκτιες περιοχές της Ελλάδος και η ευρωπαϊκή πολιτική
Authors: Οικονόμου Αγησίλαος
Published: August 2021

[…] Η διατριβή ερευνά τις χωρικές μεταβολές και τα χαρακτηριστικά των παράκτιων περιοχών της Ελλάδος, καθώς και το ρόλο που παίζει ο χωροταξικός σχεδιασμός στην εξέλιξη των παράκτιων περιοχών. Βασικό ζητούμενο είναι να διαπιστωθεί αν οι χρήσεις γης υποβαθμίζουν τον παράκτιο χώρο και αν ναι, σε ποιο βαθμό, σε ποια κλίμακα, και πως η σωστή διαχείρισή τους μπορεί να συμβάλλει στη βιώσιμη ανάπτυξή του. Η διερεύνηση τόσο των πολιτικών όσο και των χωρικών μεταβολών θεωρείται απαραίτητη για την καλύτερη κατανόηση του παράκτιου χώρου και γενικά για την καλύτερη διαχείριση του παράκτιου χώρου. Η έρευνα εστιάζεται στα περιβαλλοντικά προβλήματα του παράκτιου χώρου, στο πως αυτά συνδέονται με τις χρήσεις γης και πως οι τελευταίες συνδέονται με προβλήματα εφαρμογής της χωροταξικής πολιτικής. Παράλληλα, ερευνάται η συμβολή του χωροταξικού σχεδιασμού στο συνολικό αναπτυξιακό σχεδίασμά σε οποιοδήποτε χωρικό επίπεδο αναφοράς και αναζητείται το ποια θα έπρεπε να είναι η σχέση του με τις άλλες πολιτικές (περιβαλλοντικές, χωροταξικές, πολεοδομικές, περιφερειακές, οικονομικές, κοινωνικές, αναπτυξιακές κ.ά.). […]
Αρχιτεκτονικές και πρωτόκολλα οπτικών δικτύων με έμφαση στα δίκτυα WDM μεταγωγής ριπών
Authors: Κανονάκης Κωνσταντίνος
Published: August 2021

Ο κυριότερος στόχος της διατριβής είναι η πρόταση μίας καινοτόμας αρχιτεκτονικής οπτικών δικτύων κορμού WDM μεταγωγής ριπών, καθώς και των πρωτοκόλλων που τη συνοδεύουν. Η νέα αυτή προσέγγιση έρχεται να δώσει λύσεις στα προβλήματα που εμφανίζουν οι ήδη υπάρχουσες προτάσεις στον τομέα αυτό. Πιο συγκεκριμένα, τα οπτικά δίκτυα κορμού μεταγωγής ριπών, αν και είναι σχεδιασμένα για να συμβιβάσουν την αυξανόμενη εκρηκτικότητα της κίνησης με τη διαθέσιμη οπτική τεχνολογία, παρουσιάζουν πολύ υψηλά ποσοστά απωλειών ακόμα και σε πολύ χαμηλά φορτία δικτύου, καθώς και υψηλό βαθμό πολυπλοκότητας και κόστους. Η προτεινόμενη προσέγγιση αποτελεί μία εξαιρετικά αποδοτική και εφαρμόσιμη λύση. Η βασική ιδέα έγκειται στην εκμετάλλευση της διαθέσιμής ηλεκτρονικής ενταμίευσης στους ακραίους κόμβους του οπτικού δικτύου και η αποδοχή μίας ελεγχόμενης αύξησης στην καθυστέρηση. Χρησιμοποιώντας την έννοια των χρονοσχισμών και κάνοντας χρήση παραλληλισμένων διμερών δεσμεύσεων και ενός έξυπνου μηχανισμού χρονοδρομολόγησης, το σύστημα αυτό καταργεί τις απώλειες (εκτός από αυτές που οφείλονται σε υπερχείλιση των ακραίων ηλεκτρονικών ενταμιευτών), αλλά ταυτόχρονα εξασφαλίζει χαρακτηριστικά που ευνοούν την ποιότητα των υπηρεσιών. Οι διάφορες πτυχές του προτεινόμενου συστήματος αναλύονται σε βάθος και η βελτιωμένη απόδοσή του αποδεικνύεται με τη βοήθεια προσομοιώσεων σε υπολογιστή, αλλά και με τη χρήση μαθηματικής μοντελοποίησης. Καθώς η προαναφερθείσα πρόταση αναφέρεται σε δίκτυα περιορισμένης χωρικής έκτασης, προτείνεται επιπλέον και μία αρχιτεκτονική η οποία υλοποιεί κατανεμημένη, αμιγώς οπτική μεταγωγή του φορτίου, διαιρώντας το δίκτυο κορμού σε ένα πλήθος περιφερειών ή ομάδων περιορισμένης γεωγραφικής έκτασης, μέσα στις οποίες παραδοσιακά σχήματα διμερούς δέσμευσης πόρων, αποκτούν νόημα. Έτσι, μέσα σε κάθε τέτοια ομάδα οι απώλειες εξαλείφονται, ενώ κίνηση από πολλούς κόμβους μπορεί να συσσωματωθεί σε ριπές, βελτιώνοντας την απόδοση του δικτύου. Η χωρίς απώλειες συγκέντρωση της κίνησης από αρκετούς κόμβους κορμού επιτρέπει τη χρήση συμφέρουσας μεταφοράς χωρίς ενταμίευση μεταξύ των περιφερειών, σε συνδυασμό με τη χρήση ηλεκτρονικής ενταμίευσης στην περιφέρεια του συστήματος. Το τελικό αποτέλεσμα είναι μία τριπλή βελτίωση, στις πιθανότητες απωλειών, στην απόδοση και στο κόστος. Τέλος, ένας ακόμα στόχος της διατριβής είναι η πρόταση μίας νέας τεχνικής για συγκέντρωση κίνησης σε οπτικά δίκτυα κορμού μεταγωγής ριπών καθώς και η αναλυτική μοντελοποίηση αυτής. Η σημασία των μηχανισμών αυτών είναι γενικά ζωτική για την αποδοτική λειτουργία των δικτύων κορμού, καθώς επηρεάζουν σημαντικές παραμέτρους, όπως η καθυστέρηση και η χρησιμοποίηση των πόρων του δικτύου. Η προτεινόμενη μέθοδος καταφέρνει να εξασφαλίζει την ποιότητα υπηρεσίας απαιτητικών μορφών κίνησης, διατηρώντας παράλληλα τη χρησιμοποίηση σε υψηλά επίπεδα.
Ανάπτυξη υπολογιστικών μεθόδων επίλυσης του τρισδιάστατου προβλήματος αντίστροφης σκέδασης
Authors: Βουλδής Άγγελος
Published: August 2021

In the inverse scattering problem, the aim is to reconstruct the unknown spatial distribution of the indexes of wave propagation in an area of interest. The problem is of great practical interest in diverse scientific fields. The mathematical and computational complexity renders the development of efficient computational methods a demanding task. The problem is mathematically characterized by ill-posedness while the computational burden is heavy especially in the three dimensional case. In this work, the problem was addressed exclusively in its three dimensional formulation when the field can be described by the scalar wave equation. The aim was to develop efficient computational methods for solving the inverse scattering problem placing emphasis on the issue of the required data for an accurate reconstruction and on the computational requirements in order to ensure the applicability of the developed methods in practical problems. In the first part, the 3-D extensions of the Direct Fourier Interpolation (DFI) and Filtered Backpropagation (FBP) algorithms, are presented and the problem of the data needed for a full 3-D reconstruction is investigated. It is shown that the restriction of the plane wave illumination in a single plane, results in the omission of the contribution of certain spatial frequencies. The effect of this omission is studied by comparing the results of reconstruction with and without data obtained from other incident directions which fill the spatial frequency domain. It is concluded that the use of data obtained for incident direction only in a single plane is restrictive as regards the range of scatterers that can be imaged accurately. An improved version of the 3-D FBP algorithm is then presented which is able to incorporate data collected from more than one illumination planes and thus improving the quality of the reconstruction. In the second part, the inverse scattering problem in the time domain is examined. A novel algorithm based on a simplified version of the Rytov approximation is developed. The algorithm is based on a non-linear optimization iterative process where a discrepancy functional is minimized. In every iteration, a "slice" of the area of interest perpendicular to the propagation direction of the incident field is reconstructed. The algorithm has minimum data requirements regarding the number of the incident pulses and the points where the scattered field is measured. It is shown that it can reconstruct reasonably well the surface characteristics of strong scatterers while the accuracy of the results for deeper levels depends mainly on the contrast of the scattering objects.
Ανάλυση και εκτίμηση κινδύνου στις μεταλλουργικές εγκαταστάσεις
Authors: Κοντός Ιωάννης
Published: August 2021

Για τον προσδιορισμό των παραγόντων, που συμβάλλουν στην εμφάνιση των ατυχημάτων και για τον καθορισμό των απαιτούμενων παρεμβάσεων, με στόχο τη μείωση των ατυχημάτων στις μεταλλουργικές εγκαταστάσεις, κατά την καθημερινή τους λειτουργία, μπορεί να χρησιμοποιηθεί η στατιστική ανάλυση των ατυχημάτων. Όμως ο καθορισμός της επικινδυνότητας των μεταλλουργικών εγκαταστάσεων με βάση την εξέλιξη των δεικτών ασφάλειας και η λήψη μέτρων με βάση μόνο την εμπειρία, δεν είναι αποτελεσματική για σημαντικής έκτασης ατυχήματα, αυτά δηλαδή που δεν συμβαίνουν συχνά, αλλά όταν συμβούν, έχουν σημαντικές επιπτώσεις στους εργαζόμενους, στις εγκαταστάσεις και στο περιβάλλον. Η ορθή πρακτική για τη βελτίωση της ασφάλειας των εγκαταστάσεων αυτών, επιβάλλει την ανάλυση των κινδύνων σε κάθε φάση της ζωής τους, από την έρευνα και την ανάπτυξη της μεθόδου, την κατασκευή, τη λειτουργία, την επέκταση ή την τροποποίηση, έως την τελική παύση της λειτουργίας τους και την απόθεσή τους χωρίς επιπτώσεις στο περιβάλλον. Για τη βελτίωση της ασφάλειας των μεταλλουργικών εγκαταστάσεων προτείνεται ένα ολοκληρωμένο πρόγραμμα εντοπισμού, ανάλυσης και εκτίμησης των κινδύνων. Βάση του προγράμματος αποτελεί η εφαρμογή εξειδικευμένων μεθόδων και τεχνικών προσαρμοσμένων στις ιδιαιτερότητες των μεταλλουργικών μονάδων. Από τη μελέτη και την αξιολόγηση των μεθόδων και των τεχνικών προέκυψε, ότι οι πλέον κατάλληλες για την ανάλυση των κινδύνων των μεταλλουργικών εγκαταστάσεων είναι ο συνδυασμός καταλόγων ελέγχου και της μεθόδου “τι θα συμβεί αν”, η ανάλυση κινδύνου και λειτουργικότητας και η ανάλυση τρόπου αστοχίας και αποτελέσματος. Σημαντικοί κίνδυνοι, που εντοπίζονται με τις προηγούμενες μεθόδους, οι οποίοι είναι δύσκολο να εξαλειφθούν ή να μειωθούν, μελετώνται στη συνέχεια με τη βοήθεια των μεθόδων ανάλυσης του δένδρου σφαλμάτων, του δένδρου γεγονότων και της ανάλυσης αιτίας - αποτελέσματος. Για τις εργασίες για τις οποίες απαιτείται μεγάλη αξιοπιστία εκτέλεσης, χρησιμοποιείται η μέθοδος ανάλυσης ανθρώπινης αξιοπιστίας. Με την βοήθεια των μεθόδων αυτών εντοπίζονται και αναλύονται οι κίνδυνοι, εκτιμάται η πιθανότητα υλοποίησής τους και προσδιορίζονται οι επιπτώσεις τους, (αν υλοποιηθούν), στον οργανικό και ανόργανο κόσμο. Με βάση τα αποτελέσματα των αναλύσεων αυτών, καθορίζεται η επικινδυνότητα της εγκατάστασης, ιεραρχούνται οι κίνδυνοι και λαμβάνονται τα αναγκαία μέτρα για την εξάλειψη ή τη μείωση των κινδύνων και των συνεπειών τους.
Πολυδιάστατος χαρακτηρισμός ραδιοδιαύλου για ευρυζωνικά ασύρματα συστήματα επικοινωνιών
Authors: Σκέντος Νικόλαος
Published: August 2021

Η παρούσα διδακτορική διατριβή πραγματεύεται τον πολυδιάστατο, πειραματικό χαρακτηρισμό ραδιοδιαύλου για ευρυζωνικά ασύρματα συστήματα προσωπικών επικοινωνιών. Η αναγκαιότητα του "θέματος συνδέεται άμεσα με την ραγδαία ανάπτυξη που γνωρίζουν τα ασύρματα συστήματα με πολλαπλές κεραίες σε πομπό και δέκτη, γνωστά και ως συστήματα ΜΙΜΟ. Το θεωρητικά αναμενόμενο κέρδος στη χωρητικότητα διαύλου από την εισαγωγή πολλαπλών κεραιών αλλά και η βελτίωση της ποιότητας της ασύρματης ζεύξης εμφανίζουν υψηλή εξάρτηση από τα χαρακτηριστικά του ραδιοδιαύλου. Επίσης, η αποδοτική σχεδίαση των χωρο-χρονο-συχνοτικών αλγορίθμων επεξεργασίας σήματος που χρησιμοποιούνται σε πομπό και δέκτη οφείλει να βασίζεται στην ακριβή γνώση, μοντελοποίηση και εκμετάλλευση των χαρακτηριστικών του ασύρματου μέσου διάδοσης. Σκοπεύοντας στον ολοκληρωμένο χαρακτηρισμό του καναλιού, στα πλαίσια της διατριβής πραγματοποιήθηκαν ευρυζωνικές μετρήσεις διαύλου με πολλαπλές κεραίες σε πομπό και δέκτη. Τα πειραματικά δεδομένα χρησιμοποιήθηκαν αρχικά για το στοχαστικό χαρακτηρισμό του ραδιοδιαύλου ως ένα γραμμικό χωρο-χρονικά μεταβαλλόμενο σύστημα. Ιδιαίτερη βαρύτητα δόθηκε στην εξέταση της στατικότητας, στον προσδιορισμό των πολυδιάστατων συναρτήσεων αυτοσυσχέτισης διαύλου, στα μεγέθη συνοχής και στα μεγέθη διασποράς. Επιπλέον, ακολουθώντας την προσέγγιση του παραμετρικού χαρακτηρισμού ραδιοδιαύλου, υλοποιήθηκαν εξελιγμένοι αλγόριθμοι πολυδιάστατης εκτίμησης παραμέτρων οι οποίοι και εφαρμόστηκαν στα πειραματικά δεδομένα για τον προσδιορισμό χαρακτηριστικών των κυρίαρχων πολυδιαδρομικών συνιστωσών. Τέτοια χαρακτηριστικά είναι το συνολικό πλήθος των διακριτών συνιστωσών καθώς και η γωνία άφιξης, η γωνία αναχώρησης, η καθυστέρηση διάδοσης και το μιγαδικό πλάτος της καθεμίας. Τέλος, εξετάστηκε η ρεαλιστική επίδοση χωρητικότητας διαύλου, και η μεταβολή της με τις επιμέρους παραμέτρους ενός ΜΙΜΟ συστήματος όπως είναι το πλήθος των κεραιοστοιχείων, η απόσταση διαχωρισμού του, ο μέσος σηματοθορυβικός λόγος λειτουργίας συστήματος και το σχήμα χωρο-χρονικής κωδικοποίησης που χρησιμοποιείται.
Προηγμένες υπηρεσίες υποδομών δημόσιου κλειδιού για την υγεία
Authors: Μπούρκα Αθηνά
Published: August 2021

Το ευρύτερο πεδίο ενδιαφέροντος της παρούσας διατριβής σχετίζεται με την ασφάλεια εφαρμογών βάσει ευέλικτων και επεκτάσιμων υλοποιήσεων σε XML, καθώς επίσης και με την ανάπτυξη και δια-λειτουργικότητα Υποδομών Δημόσιου Κλειδιού (Public Key Infrastructure - PKI) για το τομέα της Ιατρικής Φροντίδας. Με τον όρο «ασφάλεια εφαρμογών» αναφέρονται οι βασικές απαιτήσεις για: εμπιστευτικότητα και ακεραιότητα των δεδομένων, αναγνώριση και αυθεντικοποίηση των εμπλεκομένων οντοτήτων, μη άρνηση αποστολής/λήψης πληροφορίας, καθώς επίσης και διαθεσιμότητα των προσφερόμενων υπηρεσιών [1][2][3]. Τα τελευταία χρόνια οι Υποδομές Δημόσιου Κλειδιού (ΥΔΚ) αποτελούν ένα διαδεδομένο και αξιόπιστο μέσο κάλυψης των παραπάνω απαιτήσεων, λειτουργώντας ως ένα ευρύτερο πλαίσιο εμπιστοσύνης και παρέχοντας υπηρεσίες υποβάθρου για εκτέλεση κρυπτογραφικών μηχανισμών (π.χ. κρυπτογράφηση δεδομένων, ψηφιακή υπογραφή). Οι κύριες υπηρεσίες ΥΔΚ περιλαμβάνουν την Εγγραφή και Πιστοποίηση της ταυτότητας των εμπλεκομένων οντοτήτων, τη Διαχείριση κρυπτογραφικών κλειδιών, το Κατάλογο διάθεσης κλειδιών και πιστοποιητικών, κλπ. [4][5]. Οι παραπάνω υπηρεσίες παρέχονται στα πλαίσια μιας ΥΔΚ από την Έμπιστη Τρίτη Οντότητα (ΕΤΟ) ή αλλιώς Πάροχο Υπηρεσιών Εμπιστοσύνης με πυρήνα την Αρχή Πιστοποίησης (Certification Authority - CA) [6], Κατά τη διαδικασία αυτή, ιδιαίτερα σημαντικό ρόλο παίζει το προφίλ πιστοποιητικών της ΥΔΚ και η αρχιτεκτονική της δομή, τα οποία καθορίζονται στη Πολιτική Πιστοποιητικού [7]. Οι υπηρεσίες ΥΔΚ διατίθενται σήμερα σε αρκετούς επιχειρησιακούς τομείς και μέσω του διαδικτύου, παρέχοντας τα βασικά μέσα (π.χ. κλειδιά, αλγορίθμους, κλπ.) για την περαιτέρω υλοποίηση μηχανισμών ασφαλείας σε επίπεδο εφαρμογών τελικών χρηστών. […]
Ενθοθηλίνη-1 και διατασιμότητα στεφανιαίων αρτηριών
Authors: Κυρζόπουλος Σταμάτης
Published: August 2021

Η ενδοθηλίνη-1 είναι το κυριότερο πεπτίδιο που παράγεται από το αγγειακό ενδοθήλιο και προκαλεί αγγειοσύσπαση. Η ενδοθηλίνη-1 μέσω δράσης της στους υποδοχείς A μειώνει τη διατασιμότητα των μεγάλων αρτηριών στα πειραματόζωα και τον άνθρωπο. Επίσης, παίζει σημαντικότατο ρόλο στη ρύθμιση του αγγειακού τόνου στην περιφέρεια αλλά και στη στεφανιαία κυκλοφορία στον άνθρωπο, μέσω δράσης στους τύπου A υποδοχείς της, ενώ υπάρχουν πολλά στοιχεία για διαφοροποιημένη επίδραση της ενδοθηλίνης-1 στον αγγειακό τόνο των διαβητικών σε σχέση με τους μη διαβητικούς και των υπερτασικών έναντι των νορμοτασικών στα περιφερικά αγγεία. Ελέγχθηκε λοιπόν η υπόθεση, ότι η ενδοθηλίνη-1 επηρεάζει τη διατασιμότητα των στεφανιαίων αρτηριών στον άνθρωπο. Στην πρώτη φάση της μελέτης συμπεριλήφθηκαν 32 μη διαβητικοί ασθενείς. Οι ασθενείς τυχαιοποιήθηκαν να λάβουν ενδοστεφανιαία αναστολέα των υποδοχέων A της ενδοθηλίνης (BQ-123) ή φυσιολογικό ορό σε αναλογία 2:1. Έτσι στην πρώτη ομάδα συμπεριλήφθηκαν 21 ασθενείς και στη δεύτερη 11. Ακολούθως οι ασθενείς της ομάδας που έλαβε τον αναστολέα των υποδοχέων A της ενδοθηλίνης χωρίσθηκαν σε υπερτασικούς και μη υπερτασικούς και εξετάσθηκε αν διέφερε η επίδραση του αποκλεισμού των υποδοχέων της ενδοθηλίνης στη διατασιμότητα των στεφανιαίων αρτηριών στις δύο αυτές υποοομάδες. Τέλος μελετήθηκαν ακόμη 11 ασθενείς με σακχαρώδη διαβήτη τύπου II, που έλαβαν όλοι αναστολέα των υποδοχέων της ενδοθηλίνης και συγκρίθηκαν με την πρώτη ομάδα των μη διαβητικών της πρώτης φάσης της μελέτης ως προς την επίδραση της αναστολής των υποδοχέων A της ενδοθηλίνης στη διατασιμότητα των στεφανιαίων αρτηριών. Η μελέτη της διατασιμότητας των στεφανιαίων αρτηριών έγινε με ενδοστεφανιαίο υπερηχογράφημα. Από τη μελέτη εδείχθη, ότι η αναστολή των υποδοχέων A της ενδοθηλίνης προκαλεί βελτίωση της διατασιμότητας των στεφανιαίων αρτηριών μη διαβητικών ασθενών με αθηρωματικά στεφανιαία αγγεία. Η επίδραση της αναστολής των υποδοχέων A της ενδοθηλίνης στη διατασιμότητα των στεφανιαίων αρτηριών δε διαφέρει σε υπερτασικούς και νορμοτασικούς ασθενείς, αν και η προκαλούμενη αγγειοδιαστολή είναι μειωμένη στους υπερτασικούς. Τέλος η επίδραση της ενδογενώς παραγώμενης ενδοθηλίνης-1 στη δυσκαμψία των στεφανιαίων αρτηριών σε διαβητικούς ασθενείς με μη ινσουλινοεξαρτώμενο διαβήτη είναι μειωμένη.
Μελέτη αγγειογενετικών παραγόντων στις ιδιοπαθείς γλεγμονώδεις εντεροπάθειες
Authors: Καψωριτάκη Αναστασία
Published: August 2021

Στην παρούσα μελέτη, εκτιμήσαμε τα επίπεδα ορού των ιστικών αναστολέων μεταλλοπρωτεϊνασών TIMP-1, TIMP-2 και TIMP-4 και των αυξητικών παραγόντων προερχόμενων από τα αιμοπετάλια PDGF-AA, PDGF-BB και PDGF-AB σε ασθενείς με ιδιοπαθείς φλεγμονώδεις εντεροπάθειες (ΙΦΕΝ) σε σχέση με υγιείς μάρτυρες (ΥΜ). Οι πάσχοντες με ΙΦΕΝ είχαν στατιστικώς σημαντικά υψηλότερα επίπεδα ορού TIMP-1 σε σχέση με τους ΥΜ. Τα επίπεδα ορού του TIMP-1 στους πάσχοντες με ενεργό νόσο ήταν στατιστικώς σημαντικά υψηλότερα σε σχέση με τους πάσχοντες με ανενεργό νόσο. Οι άνδρες της μελέτης είχαν στατιστικώς σημαντικά υψηλότερα επίπεδα ορού TIMP-1 σε σχέση με τις γυναίκες. Δεν παρατηρήθηκαν μεταβολές στατιστικώς σημαντικές στα επίπεδα ορού TIMP-2 μεταξύ πασχόντων και υγιών μαρτύρων. Οι πάσχοντες με ΙΦΕΝ είχαν στατιστικώς σημαντικά χαμηλότερα επίπεδα ορού TIMP-4 σε σχέση με τους υγιείς μάρτυρες. Οι άνδρες της μελέτης είχαν στατιστικώς σημαντικά χαμηλότερα επίπεδα ορού TIMP-4 σε σχέση με τις γυναίκες. Οι πάσχοντες με ΙΦΕΝ είχαν στατιστικώς σημαντικά υψηλότερα επίπεδα ορού PDGF-AA σε σχέση με τους ΥΜ. Τα επίπεδα ορού του PDGF-BB στους πάσχοντες με ενεργό νόσο ήταν στατιστικώς σημαντικά υψηλότερα σε σχέση με τους πάσχοντες με ανενεργό νόσο. Δεν παρατηρήθηκε στατιστικώς σημαντική διαφορά στα επίπεδα ορού PDGF-AB μεταξύ πασχόντων και υγιών μαρτύρων. Παρατηρήθηκε στατιστικώς σημαντική αρνητική συσχέτιση των επιπέδων ορού PDGF-AA, -BB και -ΑΒ με την ηλικία. Τα επίπεδα ορού των TIMP-1 και PDGF-BB πιθανώς μπορούν να χρησιμοποιηθούν ως δείκτης δραστηριότητας της νόσου στους ασθενείς με ΙΦΕΝ. Το φύλο πιθανώς επηρεάζει τα επίπεδα ορού των TIMP-1και TIMP-4. Η ηλικία πιθανώς επηρεάζει τα επίπεδα ορού των PDGF-AA, -BB και -ΑΒ. Δεδομένου ότι οι μέχρι τώρα πληροφορίες μας για το ρόλο των TIMPs και των PDGFs στις ΙΦΕΝ δεν είναι πολλές, τα παραπάνω ευρήματα θα πρέπει να επιβεβαιωθούν με περαιτέρω έρευνα.
Μεθοδολογία ανάπτυξης εκπαιδευτικών εφαρμογών για μουσεία
Authors: Αντωνίου Αγγελική
Published: August 2021

Ο ερευνητικός στόχος ήταν η δημιουργία μίας ολιστικής μεθοδολογίας σχεδιασμού και ανάπτυξης εκπαιδευτικών τεχνολογιών για μουσεία. Αναλύθηκαν οι τρεις εμπλεκόμενοι επιστημονικοί κλάδοι, εκπαίδευση, μουσειολογία, τεχνολογία και τα αποτελέσματα της βιβλιογραφικής έρευνας οργανώθηκαν σε ταξινομήσεις, έτσι ώστε να μπορούν να χρησιμοποιηθούν ως σχεδιαστικά εργαλεία. Στη συνέχεια, προχωρήσαμε προς προσαρμοζόμενες λύσεις και αναλύσαμε τους παράγοντες που επηρεάζουν τη μάθηση στα μουσεία (στυλ επίσκεψης, περιβαλλοντικοί παράγοντες, τύπος επισκέπτη, κλπ), καθώς και άλλα προσωπικά χαρακτηριστικά μάθησης (π.χ. γνωσιακό στυλ). Η ανάλυση των ερωτηματολογίων που συλλέχτηκαν σε μουσεία, επέτρεψαν τη μοντελοποίηση των διαφορετικών προφίλ των επισκεπτών. Σε μία προσπάθεια εμπλοκής των επισκεπτών στις σχεδιαστικές διαδικασίες, αναπτύξαμε μία επισκεπτοκεντρική μέθοδο συμμετοχικού σχεδιασμού, για να καθορίσουμε τη φυσική υπόσταση των εκπαιδευτικών εφαρμογών. Τέλος, τα διαφορετικά εργαλεία που αναπτύχτηκαν στα πλαίσια της παρούσας έρευνας, οργανώθηκαν σε μία μεθοδολογία ανάπτυξης εκπαιδευτικών εφαρμογών για μουσεία, η οποία αποτελείται από διακριτά βήματα και παρέχει σαφής οδηγίες. Η μεθοδολογία χρησιμοποιήθηκε και αξιολογήθηκε στη μελέτη της περίπτωσης του Βιομηχανικού Μουσείου Ερμούπολης, Σύρου, όπου προτάθηκαν συγκεκριμένες λύσεις.
Ανακάλυψη και ολοκλήρωση δεδομένων στο σημασιολογικό ιστό
Authors: Σκούτας Δημήτριος
Published: August 2021

The Web constitutes a universal repository providing a huge amount of information in a variety of topics and formats. At the same time, the number of users has increased significantly, their participation has become more active, and their needs are more complex. Thus, new trends arise, emphasizing on the need for integration and collaboration. To address these new challenges, a lot of research efforts have been devoted to the transition to the Semantic Web, which will enhance the current Web with formal and explicit metadata, promising to facilitate interoperability and to increase the automation in searching, managing, and sharing information. In this direction, this thesis studies the problem of searching for relevant services and data on the Semantic Web, as well as integrating information from heterogeneous sources to meet specific needs and requirements. First, we study the problem of Web service discovery. We propose a similarity measure for comparing service descriptions, using the semantic information conveyed by the ontologies used to annotate these descriptions. We also develop techniques, drawing from concepts related to skyline queries, for ranking available services under diverse user preferences and multiple matching criteria. Then, we study the search of services and data in distributed environments, considering peer-to-peer networks where the available resources are semantically annotated. We propose an approach for efficient and progressive search of services in a structured peer-to-peer overlay network, and a method to facilitate the sharing of structured data in an ontology-enhanced peer data management system. Finally, we propose techniques to facilitate the conceptual design of Extract-Transform-Load processes, which are critical processes for reconciling information from several heterogeneous sources. These techniques also rely on the use of ontologies to identify correspondences, conflicts, and transformations between the source and target specifications.
Η ταυτότητα των σλαβόφωνων του δήμου Πέλλας της Μακεδονίας
Authors: Γεωργιάδου Σοφία
Published: August 2021

[…] Στόχος της παρούσας εργασίας δεν είναι να προσεγγίσει και να διαπραγματευτεί το θέμα με τους όρους ούτε της Κοινωνικής Ανθρωπολογίας, ούτε της Πολιτικής Επιστήμης, τους κώδικες των οποίων μπορούν να χειρισθούν οι καθ’ ύλην αρμόδιοι επιστήμονες, οι οποίοι τα τελευταία χρόνια έχουν παρουσιάσει πολλές και αξιόλογες μελέτες. Αντίθετα, σκοπός της είναι να δώσει το ιστορικό περίγραμμα των γεγονότων που διαδραματίστηκαν στη διάρκεια και στα πλαίσια της ενεργοποίησης του ελληνικού εθνικισμού και να κάνει την παρουσίασή τους απ’ την οπτική γωνία των προσώπων, όπου τουλάχιστον αυτό ήταν εφικτό, ώστε να φωτισθεί, αφ’ ενός, η δράση όσων, ως ενεργούντες, τον υπηρέτησαν και αφ’ ετέρου ο τρόπος με τον οποίο ‘εισπράχθηκε’ η δράση αυτή, το πώς, δηλαδή, βιώθηκε, ‘απ’ τα κάτω και εκ των έσω’, η εθνική διαπάλη, ιδεολογική και ένοπλη, που ξεδιπλώθηκε στα Μακεδονικά εδάφη. Για το λόγο αυτό έγινε προσπάθεια να αξιοποιηθεί τόσο το πρωτογενές υλικό των μαρτυριών, που συγκεντρώθηκε από την έρευνα στα ελληνικά αρχεία, όσο και αυτό που περιέχεται σε δημοσιευμένες συλλογές εγγράφων, ή αυτό που χρησιμοποιήθηκε ως υλικό τεκμηρίωσης απ’ άλλους ερευνητές. Με την ίδια οπτική γωνία έγινε και η μελέτη της βιβλιογραφίας, ώστε να εξασφαλισθεί μια θέαση τέτοια, που θα επέτρεπε την παρουσίαση της δράσης των ‘πρωταγωνιστών’, είτε αυτοί ήταν τα στελέχη των κρατικών μηχανισμών, είτε οι ίδιοι οι σλαβόφωνοι. […]
Συντηρητική αντιμετώπιση των υπερπλασιών του ενδομητρίου με τριπτορελίνη
Authors: Σκαφιδά-Ευαγγελινού Παρασκευή
Published: August 2021

Σκοπός της μελέτης: Η αξιολόγηση της θεραπευτικής δραστικότητας και αποτελεσματικότητας μετά από εξάμηνη χορήγηση τριπτορελίνης - συνθετικό ανάλογο της εκλυτικής ορμόνης των γοναδοτροπινών - σε ασθενείς με υπερπλαστικές αλλοιώσεις του ενδομητρίου δίχως την παρουσία κυτταρικής ατυπίας , και παρακολούθηση των ασθενών αυτών για χρονικό διάστημα 48 μηνών με κλινική-υπερηχογραφική αξιολόγηση και ιστολογική επανεκτίμηση με διαγνωστική απόξεση. Υλικό και μέθοδος: Πραγματοποιήθηκε μελέτη προοπτικού χαρακτήρα σε 102 ασθενείς με ιστολογικά τεκμηριωμένη εικόνα υπερπλαστικών αλλοιώσεων του ενδομητρίου δίχως την παρουσία κυτταρικής ατυπίας. Ο διαχωρισμός των ασθενών έγινε ανάλογα με τις υπερπλαστικές αλλοιώσεις, απλές και σύνθετες καθώς και με τη σχέση τους ως προς την εμμηνόπαυση. Το πρωτόκολλο παρακολούθησης των ασθενών περιελάμβανε τα εξής: κλινική αξιολόγηση των ασθενών, γυναικολογική εξέταση, διακολπικό υπερηχογράφημα, τεστ Παπανικολάου, ορμονικό προσδιορισμό FSH, LH, E2, PROG, βιοχημικό και αιματολογικό έλεγχο. Στον έκτο μήνα παράλληλα με την κλινική αξιολόγηση ακολουθούσε γυναικολογική εξέταση και διακολπική μέτρηση του πάχους του ενδομητρίου. Ο ορμονικός προσδιορισμός των FSH, LH, E2, προγεστερόνης, ο βιοχημικός και αιματολογικός έλεγχος ακολούθησαν μετά το πέρας της εξάμηνης αγωγής με την τριπτορελίνη. Μετά το πέρας της θεραπείας με τα GnRH - α όλες οι ασθενείς υποβλήθηκαν σε ιστολογική επανεκτίμηση, με διαγνωστική απόξεση της ενδομήτριας κοιλότητας, μετά από την επαναλειτουργία της υπόφυσης και την πάροδο περίπου δύο μηνών μετά την επανεμφάνιση της εμμήνου ρύσεως. Στις περιπτώσεις κατά τις οποίες δεν επανήλθε η έμμηνος ρύση καθώς επίσης και στις περιπτώσεις μετεμμηνοπαυσιακών ασθενών η ιστολογική επανεκτίμηση πραγματοποιήθηκε σε διάστημα τουλάχιστον τεσσάρων μηνών μετά το πέρας της θεραπείας. Η παραπάνω διαγνωστική και ερευνητική μεθοδολογία επαναλαμβανόταν ανά εξάμηνο για το πρώτο έτος και ανά έτος για τα επόμενα τρία έτη.
Μελέτη επί της συμβολής της οστεοτομίας πυελού κατα Chiari στην αντιμετώπιση της οστεοαρθρίτιδος του δυσπλασικού ισχίου των ενηλίκων
Authors: Νικολακάκης Νικόλαος
Published: August 2021

The results of 52 Chiari pelvic osteotomies for early osteoarthritis in dysplastic hips in 45 women are described.The patients were 18 to 53 years old average 35 years and the follow up was 1 to 16 years average 8 years. Five hips had undergone secondary total hip replacement till now. The outcome was good and fair in 84% and poor in 16%. We discuss the indications of this procedure. Criteria for the Chiari pelvic osteotomy in young adults with dysplastic hips with or without early osteoarthritis were clinically the pain, the limp, and the small restriction of the range of movement of the hip. Flexion at least 90° without fixed flexion deformity and radiologically dysplastic hip joint. The results were evaluated according to the Merle d’ Aubigne and Postel method of evaluation in relation to the pain, the walking ability and the range of movement of the hip before and after the operation. We noticed improvement of the walking ability in 84% of the patients, and the pain disappeared or decreased in 84% of the patients also, while the range of movement of the joint didn’t change substantially. The good results were because we increased the surface of contact between the head of the femur and the new acetabulum and because of the reduction of the power that acts on the joint and comes from the body weight, because of the medialisation of the joint, so the stresses on the joint were decreased. For osteoarthritis secondary to hip dysplasia, the Chiari pelvic osteotomy is an alternative procedure to early hip replacement, especially in younger patients. In our experience, the Chiari osteotomy delays the need for T.H.R. and improves the anatomical conditions for this operation, which has an uncertain outcome in the young patient and in cases of deficient acetabular bone stock, and in contrast to intertrochanteric osteotomy it facilitates the implantation of the acetabular part of a total hip replacement and the femoral part of the artificial joint is much easier to be inserted because we don’t disturb the upper femur.
Απομάκρυνση χρωμίου από τα βιομηχανικά απόβλητα
Authors: Δέρμου Ευτυχία
Published: August 2021

Στην παρούσα εργασία διερευνήθηκε η βιολογική απομάκρυνση του εξασθενούς χρωμίου από τα βιομηχανικά απόβλητα με την εφαρμογή ετερογενών βιολογικών συστημάτων και συγκεκριμένα με τη χρήση χαλικοδιυλιστηρίων πιλοτικής κλίμακας. Τα χαλικοδιυλιστήρια παρέχουν τα κατάλληλα υποστρώματα για την ανάπτυξη και συγκράτηση των μικροοργανισμών για μεγάλο χρονικό διάστημα, επιτυγχάνοντας έτσι υψηλές συγκεντρώσεις βιομάζας σε μικρούς όγκους. Για την επίτευξη αυτού του στόχου σχεδιάστηκαν και κατασκευάστηκαν χαλικοδιυλιστήρια πιλοτικής κλίμακας στο Εργαστήριο Περιβαλλοντικών Συστημάτων του Τμήματος Διαχείρισης Περιβάλλοντος & Φυσικών Πόρων του Πανεπιστημίου Ιωαννίνων. Αναπτύχθηκε μικτή αερόβια καλλιέργεια ετερότροφων μικροοργανισμών σε φιάλες, που προήλθε από τη βιομηχανική ιλύ της Ελληνικής Αεροπορικής Βιομηχανίας Α.Ε.. Στη συνέχεια, πραγματοποιήθηκαν πειράματα εγκλιματισμού των μικροοργανισμών στον υπό μελέτη ρύπο και διερευνήθηκε ο βέλτιστος τρόπος λειτουργίας των χαλικοδιυλιστηρίων (μελέτη λειτουργικών και υδραυλικών παραμέτρων, μελέτη της επίδρασης του πληρωτικού υλικού) με στόχο το μέγιστο ρυθμό απομάκρυνσης του εξασθενούς χρωμίου. Επιπλέον, μελετήθηκε η επίδραση της μεταβολής της συγκέντρωσης του εξασθενούς χρωμίου στην απόδοση των αντιδραστήρων για ένα πολύ μεγάλο εύρος συγκεντρώσεων από 5-100 mg Cr(VI)/L, αν και η μέση τιμή της συγκέντρωσης του εξασθενούς χρωμίου στο απόβλητο της Ελληνικής Αεροπορικής Βιομηχανίας Α.Ε., δεν ξεπερνά τα 5 mg Cr(VI)/L. Παράλληλα έγινε η μοντελοποίηση της διεργασίας απομάκρυνσης του εξασθενούς χρωμίου, με κύριο στόχο την ανάπτυξη κινητικού μοντέλου που θα επιτρέπει το σωστό σχεδιασμό οικονομικών αλλά και αποτελεσματικών συστημάτων απομάκρυνσης του εξασθενούς χρωμίου από τα βιομηχανικά απόβλητα. Στη συνέχεια, μελετήθηκε η εφαρμογή της συνεχούς λειτουργίας με ανακυκλοφορία για τη βιολογική αναγωγή του εξασθενούς χρωμίου, καταλήγοντας σε σημαντικούς ρυθμούς απομάκρυνσης του ρύπου. Αξίζει να σημειωθεί ότι είναι η πρώτη φορά που επιτυγχάνονται τόσο υψηλοί ρυθμοί απομάκρυνσης εξασθενούς χρωμίου σε πιλοτικής κλίμακας αντιδραστήρες. Τέλος μελετήθηκε η ταυτόχρονη απομάκρυνση εξασθενούς χρωμίου και φαινόλης στον ίδιο πιλοτικής κλίμακας αντιδραστήρα. Τα αποτελέσματα της παραπάνω έρευνας κρίνονται ιδιαίτερα ενθαρρυντικά εφόσον επιτρέπουν την ταυτόχρονη απομάκρυνση δύο ιδιαιτέρως επικίνδυνων ρύπων που συναντώνται στο ίδιο βιομηχανικό απόβλητο.
Ολοκληρωμένη μεθοδολογία διαχείρισης κινδύνου έργων και προγραμμάτων μεγάλης κλίμακας
Authors: Ζαχαριάς Όθωνας
Published: August 2021

Το ερευνητικό πεδίο της διατριβής αφορά στην διαχείριση κινδύνου σε έργα και προγράμματα μεγάλης κλίμακας. Συγκεκριμένα, αναπτύσσεται μια ολοκληρωμένη προσέγγιση, η οποία αντιμετωπίζει με ενιαίο και συνεκτικό τρόπο το πρόβλημα της διαχείρισης κινδύνου και στις τρεις (3) συνιστώσες ενός προγράμματος μεγάλης κλίμακας, ήτοι στην διαχείριση των οφελών, στην διαχείριση των εμπλεκόμενων φορέων και στην διαχείριση του προγράμματος καθαυτού. Αντικείμενο της διατριβής δεν αποτελεί ένα συγκεκριμένο είδος έργου, αλλά αντίθετα, η έμφαση δίνεται σε προγράμματα μεγάλης κλίμακας, που αποτελούνται από μεγάλο πλήθος έργων, όχι απαραίτητα του ίδιου αντικειμένου, αλλά με διαφορετικό βαθμό πολυπλοκότητας, ωριμότητας, απαιτούμενων τεχνολογικών υποδομών, καθώς και με διαφορετικές ανάγκες, όσον αφορά την δέσμευση πόρων. Πρόκληση αποτελεί η ενσωμάτωση σε μια ολοκληρωμένη μεθοδολογία όλων των διαδικασιών και μεθοδολογιών ανάλυσης και διαχείρισης κινδύνου, με βάση την οποία θα πραγματοποιείται διαχείριση των κινδύνων συνολικά ενός προγράμματος, αλλά και διαχείριση κινδύνων των επιμέρους έργων, τόσο ως προς την παρακολούθηση και διαχείρισή τους, όσο και ως προς τον έλεγχο των οικονομικών τους στοιχείων και των παραμέτρων απόδοσης. Προς αυτή την κατεύθυνση αξιοποιούνται μεθοδολογίες και πρακτικές από τον χώρο της διαχείρισης κινδύνου, αλλά και από τον χώρο του εσωτερικού ελέγχου. Συγκεκριμένα, προτείνεται η διεξαγωγή της ανάλυσης σε δύο (2) συγκοινωνούντα επίπεδα, με χρήση κλασικής ανάλυσης κινδύνων, αλλά και με χρήση ανάλυσης παραγόντων κινδύνου. Για κάθε επίπεδο ανάλυσης αναπτύσσονται προσαρμοσμένες μεθοδολογίες, οι οποίες και εντάσσονται στο ευρύτερο περιβάλλον της προτεινόμενης προσέγγισης. Η σημαντικότερη από τις προσαρμοσμένες μεθοδολογίες που προτείνονται είναι η εισαγωγή «ευφυΐας» στην ανάλυση παραγόντων κινδύνου προγραμμάτων μεγάλης κλίμακας, με την ανάπτυξη ενός υβριδικού συστήματος ασαφούς λογικής και ασαφούς νευρωνικού δικτύου. Το προτεινόμενο σύστημα αφενός διαχειρίζεται αποτελεσματικά την ασάφεια που επικρατεί σε αυτό το ιδιαίτερα πολύπλοκο περιβάλλον λήψης αποφάσεων και αφετέρου ενσωματώνει διαδικασίες «διόρθωσης» του ανθρώπινου υποκειμενικού παράγοντα. Τέλος, στα πλαίσια της διατριβής, αναπτύχθηκε κατάλληλο πληροφοριακό σύστημα, το PRO-RIMAS, το οποίο και αποτελεί την τεχνολογική προέκταση της προτεινόμενης μεθοδολογίας. Με χρήση του PRO-RIMAS η προτεινόμενη προσέγγιση εφαρμόστηκε και αξιολογήθηκε σε πραγματικά δεδομένα ενός προγράμματος μεγάλης κλίμακας στον Ελληνικό χώρο.
Σχεδίαση βέλτιστων σημάτων για την μετάδοση ευρυζωνικών πληροφοριών διαμέσου του δικτύου ηλεκτρικής ενέργειας
Authors: Τσακίρης Σταύρος
Published: August 2021

Τα τελευταία χρόνια η χρήση των εσωτερικών ηλεκτρικών εγκαταστάσεων κτηρίων για τη μετάδοση δεδομένων και φωνής παρουσιάζει υψηλό ενδιαφέρον. Το κύριο πλεονέκτημα των τηλεπικοινωνιών μέσω των γραμμών τάσης είναι ότι εκμεταλλεύονται την υφιστάμενη καλωδίωση των κτηρίων, παρέχοντας έτσι μια ενσύρματη τηλεπικοινωνιακή λύση εναλλακτική του συνδρομητικού βρόχου. Από την άλλη, η χρήση των γραμμών ηλεκτροδότησης ως τηλεπικοινωνιακού μέσου αποτελεί πρόκληση εξαιτίας των ιδιαίτερων χαρακτηριστικών του θορύβου, της εξασθένησης και της διάδοσης πολλαπλών διαδρομών. Συνυπολογίζοντας το θόρυβο και την εξασθένηση των γραμμών τάσης, η ζώνη 1-30MHz θεωρείται ιδανική για τη λειτουργία τηλεπικοινωνιακών συστημάτων μέσω του ηλεκτρικού δικτύου. Εντούτοις η συχνοτική αυτή περιοχή χρησιμοποιείται από ραδιοερασιτέχνες, διεθνείς ραδιοφωνικές εκπομπές, και από πλήθος επικοινωνιακών δικτύων (στρατιωτικά, αεροναυτικά, κλπ.), οπότε ελλοχεύει ο κίνδυνος παρεμβολής με άλλους χρήστες. Έτσι η ισχύς των υψίσυχνων σημάτων που εγχέονται στο ηλεκτρικό δίκτυο δεν θα πρέπει να υπερβαίνει συγκεκριμένα όρια που συμβιβάζουν την απαίτηση για χαμηλή παρενόχληση και αξιόπιστες επικοινωνίες μέσω των γραμμών τάσης. Στην παρούσα διατριβή προτείνεται ένα αμιγώς ψηφιακό σύστημα για εκπομπή-λήψη δεδομένων (πομπός-δέκτης) πάνω από ένα οικιακό ηλεκτρικό δίκτυο. Το σύστημα υιοθετεί ορθογωνική διαμόρφωση διαίρεσης συχνότητας (OFDM) για την καλύτερη αντιμετώπιση της επιλεκτικής ως προς τη συχνότητα εξασθένησης του διαύλου και του φαινομένου των πολλαπλών διαδρομών. Η σχεδίαση πομπού και δέκτη βασίζεται στην τεχνολογία Software Defined Radio-SDR και χρησιμοποιούνται ολοκληρωμένα chip FPGA (Field Programmable Gate Arrays). Έπειτα από μια σύντομη παρουσίαση της τεχνολογίας SDR, αναλύεται η λειτουργία του συστήματος. Παρέχονται προσομοιώσεις της λειτουργίας του συστήματος σε περιβάλλον Matlab ενώ παρουσιάζονται και οι πρώτες πειραματικές δοκιμές σε πραγματικό περιβάλλον. Ως κανάλι χρησιμοποιούμε για αρχή ένα απλό ομοαξονικό καλώδιο. Στο σημείο αυτό δίνεται ιδιαίτερη προσοχή στο θέμα του συγχρονισμού πλαισίων μεταξύ πομπού και δέκτη, στο ζήτημα δηλαδή της ακριβούς ανάκτησης των εκπεμπόμενων πλαισίων του πομπού από το δέκτη. Στη συνέχεια εξετάζουμε κατάλληλες διατάξεις προσαρμογής του συστήματος στο κανάλι των γραμμών ηλεκτροδότησης, την επίδρασή τους στην επίδοση του συστήματος και προτείνονται βελτιώσεις. Έπειτα παρουσιάζεται η λειτουργία του συστήματος σε ένα πραγματικό δίκτυο γραμμών τάσης. Προτείνονται διάφορες παραλλαγές του αρχικού συστήματος, οι οποίες δοκιμάζονται σε διαφορετικούς διαύλους, και αξιολογούνται από δείκτες επίδοσης όπως ο ρυθμός μετάδοσης και ο ρυθμός λαθών. Οι επιδόσεις των διαφόρων παραλλαγών του τηλεπικοινωνιακού συστήματος παρουσιάζονται συγκριτικά και παρέχεται πλήρης θεωρητική επεξήγησή τους.
Βελτιστοποίηση λειτουργιών και κατασκευαστικών ειδικών μύλων υπέρλεπτης λειοτρίβησης (δακτυλιόμυλων) με χρήση πειραματικών μεθόδων
Authors: Ζαννής Γεώργιος
Published: August 2021

Η άλεση αποτελεί μία από τις σημαντικότερες βιομηχανικές διεργασίες με την οποία παράγονται πρώτες ύλες σε κοκκώδη μορφή οι οποίες είτε χρησιμοποιούνται αυτούσιες είτε αποτελούν πρώτες ύλες για περαιτέρω παραγωγή πληθώρας προϊόντων. Η υπέρλεπτη άλεση πραγματοποιείται με ειδικούς τύπους μύλων και το προϊόν έχει διάσταση κάτω από 10μm. Μια κατηγορία υλών όπου η υπέρλεπτη άλεση έχει ευρύτατη εφαρμογή, είναι τα βιομηχανικά ορυκτά όπως για παράδειγμα το ανθρακικό ασβέστιο, ο καολίνης, ο ολιβίνης κλπ. Οι εφαρμογές των βιομηχανικών ορυκτών σε μορφή πούδρας, αναφέρονται στην παραγωγή προϊόντων όπως το χαρτί, τα πλαστικά, τα χρώματα, τα φάρμακα κ.α. Οι μηχανές με τις οποίες γίνεται η άλεση είναι οι μύλοι οι οποίοι με εφαρμογή κυρίως θλιπτικών, διατμητικών και κρουστικών φορτίων κονιορτοποιούν μεγαλύτερα τεμάχια. Το κύριο είδος της εφαρμοζόμενης δύναμης καθορίζει και το μέγεθος των κόκκων του προϊόντος. Μία επιπλέον σημαντική παράμετρος είναι η κατανάλωση ενέργειας η οποία επηρεάζει άμεσα το κόστος του προϊόντος. Στην παρούσα διατριβή παρουσιάζεται και μελετάται διεξοδικά η λειτουργία του οριζόντιου δακτυλιόμυλου με τη βοήθεια προηγμένων μετρητικών τεχνικών όπως είναι η κοκκομετρική ανάλυση με περίθλαση ακτίνας Laser και η υπέρυθρη ερμογραφία. Ο μύλος αντιμετωπίζεται σαν μηχανή της οποίας επιζητείται αρχικά η διερεύνηση της λειτουργίας και κατόπιν η βελτιστοποίηση των λειτουργικών χαρακτηριστικών ώστε να γίνει δυνατή η προσαρμογή της στις ανάγκες της παραγωγής λαμβάνοντας υπ' όψη την παροχή πρώτης ύλης, την επιθυμητή κοκκομετρία προϊόντος και τις μηχανικές ιδιότητες της πρώτης ύλης. Γενικότερα ο μύλος έχει τη βέλτιστη απόδοση κυρίως από πλευράς παραγωγής υπέρλεπτου προϊόντος όταν λειτουργεί σε κύκλωμα ανακυκλοφορίας σε συνδυασμό με αεροδυναμικό διαχωριστή, κάτι το οποίο αποτελεί συνήθη πρακτική σε βιομηχανικές εγκαταστάσεις. […]